รายงานการกำกับดูแลกิจการของคณะกรรมการตรวจสอบ เอกสารแนบ 3

เรียน ท่านผู้ถือหุ้น

คณะกรรมการตรวจสอบประกอบด้วยกรรมการอิสระจำนวน 3 ท่าน มีนายอุดม วิชยาภัย
เป็นประธานฯ นายชนินทร์ รุนสำราญและนายอัศวิน คงสิริ เป็นกรรมการฯ

คณะกรรมการตรวจสอบมีหน้าที่และความรับผิดชอบตามที่ได้รับมอบหมายจากคณะกรรมการบริษัทฯ
ซึ่งรวมถึงการสอบทานการจัดทำและการเปิดเผยข้อมูลในรายงานทางการเงินที่เสนอต่อผู้ถือหุ้น
นักลงทุนและบุคคลภายนอก
ให้แสดงผลการดำเนินงานและฐานะทางการเงินโดยถูกต้องตามควรในสาระสำคัญตามมาตรฐานการบัญชีที่รับรองโดยทั่วไป
ดูแลให้บริษัทฯ มีระบบการควบคุมภายในและกระบวนการกำกับดูแลที่มีประสิทธิภาพและโปร่งใส
มีการปฏิบัติตามกฎหมายและข้อกำหนดต่างๆ ที่เกี่ยวข้อง
มีการป้องกันไม่ให้เกิดความขัดแย้งทางผลประโยชน์ระหว่างบุคคลที่เกี่ยวโยงกัน
และมีหน้าที่ในการคัดเลือกและเสนอความเห็นแต่งตั้งผู้สอบบัญชีของบริษัทฯ

ในรอบปี 2549
คณะกรรมการตรวจสอบได้ปฏิบัติหน้าที่ตามขอบเขตความรับผิดชอบที่ได้รับมอบหมายจากคณะกรมการของบริษัทฯ
โดยได้มีการประชุมร่วมกันรวม 4 ครั้ง
พร้อมทั้งได้เชิญผู้ตรวจสอบภายในและผู้สอบบัญชีเข้าประชุมร่วมด้วยในวาระที่เกี่ยวข้อง
โดยมีสาระสำคัญของงานที่ได้ปฏิบัติไปพอสรุปได้ดังนี้

1.  ทำการสอบทานรายงานทางการเงินของบริษัทฯ
    ก่อนเปิดเผยไปยังตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์

2.  ทำการพิจารณาคัดเลือกเสนอแต่งตั้งผู้สอบบัญชีของบริษัทฯ และกำหนดค่าตอบแทน

3.  ร่วมหารือกับผู้สอบบัญชี ถึงการปฏิบัติงานและขอบเขตการดำเนินงาน
    สอบทานแผนการตรวจสอบ
    เพื่อให้มั่นใจได้ว่าการตรวจสอบได้ทำไปอย่างครบถ้วนเหมาะสมตามมาตรฐานการสอบบัญชี

4.  พิจารณาแต่งตั้งให้ สำนักงาน เอ.เอ็ม.ที. แอสโซซิเอท ที่มีศาตราจารย์ ดร.เกษรี
    ณรงค์เดช เป็นหุ้นส่วนผู้จัดการ ให้ทำหน้าที่เป็นผู้ตรวจสอบภายในของบริษัทฯ ประจำปี 2549

5.  ร่วมหารือกับผู้ตรวจสอบภายใน ถึงการปฏิบัติงานและขอบเขตการดำเนินงาน
    สอบทานแผนการตรวจสอบ
    เพื่อให้มั่นใจได้ว่าการตรวจสอบได้ทำไปอย่างครบถ้วนเหมาะสมตามมาตรฐานการตรวจสอบภายใน
    โดยในปี 2549 นี้ ได้ทำการตรวจสอบประเมินความเพียงพอ
    ประสิทธิภาพและประสิทธิผลของระบบการควบคุมภายในของกิจกรรมสนับสนุน
    อันประกอบด้วยระบบปฏิบัติการ ระบบบัญชีการเงิน ระบบการบริหารจัดการทรัพยากรบุคคล
    ระบบบริหารสำนักงาน และระบบสนับสนุนอื่นๆ ผลการตรวจสอบพบว่าบริษัทฯ
    มีระบบการควบคุมภายในที่ดีและเพียงพอต่อการป้องกันความเสี่ยงที่อาจเกิดขึ้น

6.  ทำการประเมินความเพียงพอและความเหมาะสมของระบบการควบคุมภายใน
    ที่ครอบคลุมถึงเรื่อง องค์กรและสภาพแวดล้อม การบริหารความเสี่ยง
    การควบคุมการปฏิบัติงานของฝ่ายบริหาร ระบบสารสนเทศและการสื่อสารข้อมูล
    และระบบการติดตามเพื่อเสนอความเห็นต่อคณะกรรมการ

7.  ทำการสอบทานการปฏิบัติตามข้อกำหนดและกฎหมายต่างๆ
    ที่เกี่ยวข้องกับการดำเนินธุรกิจของบริษัทฯ

8.  ทำการสอบทานรายงานธุรกรรมกับกิจการที่เกี่ยวข้องกัน

คณะกรรมการตรวจสอบมีความเห็นว่า บริษัทฯ มีระบบการควบคุมภายใน
ระบบการบริหารความเสี่ยง
ระบบการควบคุมการปฏิบัติงานของฝ่ายบริหารและระบบการติดตามที่มีประสิทธิผลเพียงพอ
มีการจัดทำบัญชีและรายงานทางการเงินให้เป็นไปตามตามมาตรฐานทางบัญชี
มีการเปิดเผยข้อมูลในงบการเงินอย่างเพียงพอและทันเวลา นอกจากนี้บริษัทฯ
ยังได้ปฏิบัติงานตามกรอบของกฎหมายและข้อกำหนดที่เกี่ยวข้อง
ตลอดถึงการทำธุรกรรมกับกิจการที่เกี่ยวข้องกันนั้น ก็มีการเปิดเผยข้อมูลอย่างครบถ้วนและยุติธรรม
ไม่มีข้อบ่งชี้หรือข้อสังเกตอื่นใดที่ส่อถึงความผิดปกติ
และมีการปฏิบัติให้เป็นไปตามหลักการกำกับดูแลกิจการที่ดีจนเป็นที่ยอมรับของทุกฝ่าย

เพื่อให้เป็นไปตามนโยบายของคณะกรรมการตรวจสอบที่กำหนดให้มีการเปลี่ยนตัวผู้สอบบัญชีที่ลงนามรับรองงบการเงินของบริษัทฯ
ในทุก ๆ 4 ปี คณะกรรมการตรวจสอบได้เสนอคณะกรรมการบริษัทฯ
ให้เสนอต่อที่ประชุมสามัญประจำปีผู้ถือหุ้นแต่งตั้งนายโสภณ เพิ่มศิริวัลลภ
ผู้สอบบัญชีรับอนุญาตทะเบียนเลขที่ 3182 และ/หรือ นางนงลักษณ์ พุ่มน้อย
ผู้สอบบัญชีรับอนุญาตทะเบียนเลขที่ 4172 และ/หรือ นางสาวศิราภรณ์ เอื้ออนันต์กุล
ผู้สอบบัญชีรับอนุญาตทะเบียนเลขที่ 3844 จากบริษัทสำนักงาน เอินส์ท แอนด์ ยัง จำกัด
เป็นผู้สอบบัญชีของบริษัทฯ สำหรับปี 2550
แทนผู้สอบบัญชีชุดเดิมจากสำนักงานเดียวกันโดยขอให้กำหนดค่าตอบแทนเป็นเงิน 1,070,000 บาท
เพิ่มขึ้นจากปี 2549 จำนวน 310,000 บาท หรือร้อยละ 41

____________________________

(นายอุดม วิชยาภัย)

ประธานคณะกรรมการตรวจสอบ